जनचाहनाअनुरुप सुशासन र सुविधा दिन सके मात्रै संविधानको लक्ष्य पूरा हुन्छ : राष्ट्रपति पौडेल
राष्ट्रपति रामचन्द्र पौडेलले जनचाहनाअनुरुप सुशासन, सेवा र सुविधा सरल, सहज एवम् प्रभावकारी तवरले दिन सकिएमा मात्र संविधान र लोकतन्त्रले परिकल्पना गरेको लक्ष्य पूरा हुने बताएका छन् ।
काभ्रे — राष्ट्रपति रामचन्द्र पौडेलले जनचाहनाअनुरुप सुशासन, सेवा र सुविधा सरल, सहज एवम् प्रभावकारी तवरले दिन सकिएमा मात्र संविधान र लोकतन्त्रले परिकल्पना गरेको लक्ष्य पूरा हुने बताएका छन् ।आइतबार मण्डनदेउपुर नगरपलिकाको नवनिर्मित प्रशासकीय भवनको उद्घाटन समारोहमा राष्ट्रपति पौडेलले यस्तो बताएका हुन् । संघीय लोकतान्त्रिक गणतन्त्रको स्थापना गर्दा स्वीटजरल्याण्डको जस्तो ‘स्वशासन’ र गान्धीले कल्पना गरेजस्तो ‘स्वराज’ को सोच अगाडि राखेर नयाँ राज्य संरचना तर्जुमा गर्दैगर्दा केन्द्रीय सरकारको उदारता एवम् लचकता र स्थानीय सरकारको ग्रहणशीलता तथा क्षमतामा बढी निर्भर रहने उनले बताए । स्थानीयस्तरमा गुणस्तरीय, प्रविधिमा आधारित प्रतिस्पर्धी र प्राविधिक शिक्षा दिएर उत्पादन र रोजगारी बढाउने काम गर्न सकिएमात्र राजनीतिक परिवर्तनपछि मुलुकले अपेक्षा गरेको आर्थिक क्रान्तिको सपना साकार हुने उनको भनाइ थियो । संविधान र संघीय लोकतान्त्रिक गणतन्त्रले अपेक्षा गरेको गरिव, सीमान्तकृत, पिछडिएको वर्गको आर्थिक उन्नतिको अवसरको ढोका खुल्ने बताउँदै उनले भने, ‘त्यसतर्फ तीनै तहको सरकारको समन्वयकारी भूमिका अपेक्षित भएपनि स्थानीय सरकारको विशेष भूमिका र जिम्मेवारी हुनेछ भन्ने ठानेको छु ।’'मुलुक संघीयतामा रुपान्तरण भएपछि केन्द्रमा रहेका राजनीतिक, आर्थिक तथा न्यायिक अधिकारहरू जनताको घरदैलोनजिक स्थानीय तहसम्म पुर्‍याइएको सन्दर्भमा बृहत्तर सेवा प्रवाह गर्न भौतिक पूर्वाधारको विकास अपरिहार्य हुन्छ । यस नगरपालिकाले शैक्षिक गुणस्तर सुधार कार्यक्रम, स्मार्ट कक्षा सञ्चालन, सबै विद्यालयमा आफ्नै इन्टरनेट सेवा पुर्‍याई शिक्षा क्षेत्रमा गरेको प्रगति प्रशंसनीय छ,' उनको भनाइ थियो ।नगरपालिकाले १६ करोड १९ लाख ७९ हजार रुपैंया लागतमा नगरपालिकाको प्रशासकीय भवन निर्माण गरेको हो । 